วัดเจ้ามูล เป็นวัดที่มีประวัติความเป็นมายาวนานวัดหนึ่ง สันนิษฐานและคำบอกเล่าจากท่านผู้ใหญ่ ผู้มีอายุอยู่ ในถิ่นใกล้เคียงกับวัดเจ้ามูลเล่าสืบต่อ ๆ กันมาว่า วัดเจ้ามูลนี้สร้างขึ้นในสมัยกรุงศรีอยุธยา ประมาณปี พ.ศ.2207 เกี่ยวกับนามหรือชื่อวัด ตามที่ได้รับทราบหรือบอกเล่าต่อ ๆ กันมาว่า พระราชวงศ์มีพระนามว่า “พระองค์เจ้ามูล” ได้รื้อพระตำหนักมาสร้างถวายเป็นกุฏิสงฆ์ทรงเรือนไทยแบบสมัยโบราณ ถวายเป็นสมบัติของสงฆ์และเป็นที่อยู่ของพระภิกษุ ผู้เป็นเจ้าอาวาส และได้ริเริ่มสร้างวัดขึ้นพร้อมกับคณะท่านผู้มีจิตศรัทธาที่ได้ร่วมสร้างขึ้น ครั้นแล้วได้พร้อมใจกันถวายนามว่า “วัดเจ้ามูลราชพงศาวราราม” แต่อยู่มาชาวบ้านนิยมเรียกสั้น ๆ เพียงว่า “วัดเจ้ามูล” กาลเวลาผ่านมาพระตำหนัก ที่รื้อมาสร้างเป็นกุฏิก็ชำรุดสูญหายไป จึงมีแต่สิ่งปลูกสร้างใหม่ขึ้นมาแทนตามลำดับ แต่ชื่อวัดยังคงเรียกกันว่า “วัดเจ้ามูล” และยังได้เรียกกันมาจนถึงปัจจุบันนี้ วัดเจ้ามูลได้รับพระราชทานวิสุงคามสีมาครั้งแรกเมื่อประมาณ พ.ศ.2209 โดยกำหนดเขตกว้าง 8 เมตร ยาว 15 เมตร ที่มา : https://webportal.bangkok.go.th/bangkokyai/page/sub/6544/วัดเจ้ามูล
มหาวิทยาลัยราชภัฏบ้านสมเด็จเจ้าพระยา. สำนักวิทยบริการและเทคโนโลยีสารสนเทศ